text: 29-årig slemt forbrændt, efter kanonslag gik af i bil
  16 december 2018 kl. 11.14
  Et hjemmelavet kanonslag gik af med det samme, da en 29-årig mand fra Vojens valgte at tænde det i en bil. Manden er fløjet til Rigshospitalet med svære forbrændinger. 
  Søndag formiddag gik det helt galt for en 29-årig mand. Han var passager i en bil, og af ukendte årsager valgte han at tænde en kanonslag, mens han sad i bilen.
  - Kanonslaget går af med det samme og sætter ild til bilen, fortæller vagtchef Ole Aamand fra Syd- og Sønderjyllands Politi til TV SYD.
  Den 29-årige mand får så alvorlige forbrændinger, at politiet vælger at sende ham afsted med en helikopter til Rigshospitalet.
  Ole Aamand, vagtchef, Syd- og Sønderjyllands Politi: "Kanonslaget går af med det samme og sætter ild til bilen."
  - Han har fået alvorlige forbrændinger. Men vi har fået oplyst, at hans tilstand er stabil, siger vagtchef hos Syd- og Sønderjyllands Politi, Erik Lindholdt, da TV SYD taler med ham søndag aften.
  KLIK og se mere hos Localeyes.dk
  I bilen sad også den 29-åriges kammerat, der var fører af bilen. Ifølge vagtchefen slap kammeraten uskadt.
  Ulykken skete i Vojens, hvor den 29-årige mand også er fra.
  Søndag eftermiddag oplyste Syd- og Sønderjyllands Politi, at efterforskningen har vist, at der er tale om et hjemmelavet kanonslag. 
  - Vi er nu ved at undersøge, hvor det stammer fra, og om der er flere, skriver de på Twitter. 
  Politiet har søndag eftermiddag ransaget på en konkret adresse i Vojens, uden at det førte til fund af mere fyrværkeri.
  
  